b'\n_START_ARTICLE_\nMineralohiya\n_START_SECTION_\nKristal na anyo\n_START_PARAGRAPH_\nAng kristal na anyo ay ang panlabas na manipestasyon ng panloob na kaayusan ng mga atom. Karaniwan, kapag ang isang mineral ay nabuo sa espasyo na walang limitasyon, ito ay yumayabong sa isang maayos na pormang kristal. Halimbawa ay ang pyrite na mayroong kubikong kristal na anyo.\n_START_SECTION_\nKintab\n_START_PARAGRAPH_\nAng kintab ay ang paglabas o kalidad ng liwanag na ibinabalik mula sa pang-ibabaw na kalatagan ng mineral. Ang mga mineral na may ay anyong metaliko, alintana ang kulay, ay sinasabing may metalikong kintab, tulad ng pyrite. Ang mga mineral naman na walang metalikong kintab ay tinatawag sa iba\xe2\x80\x99t ibang pantukoy. Ang mga pantukoy na ito ay mala-salamin, mala-perlas, mala-sutla, at matamlay.\n_START_SECTION_\nKulay\n_START_PARAGRAPH_\nBagaman ang kulay ay isang malinaw na katangian ng isang mineral, ito ay kadalasang hindi mapagkakatiwalaang katangian. May maliliit na dumi na maaring sumama sa atomikong struktura ng mga mineral na maaring magdulot ng pagbabago sa kulay ng mga mineral.\n_START_SECTION_\nStreak\n_START_PARAGRAPH_\nAng streak ay ang kulay ng mineral sa anyong pulbos. Ito ang mas tiyak na sanggunian ng kulay ng isang mineral. Ang streak ay makukuha sa pamamagitan ng pagkuskos ng mineral sa isang malinis na porselana, na tinatawag na streak plate.\n_START_SECTION_\nKatigasan\n_START_PARAGRAPH_\nIsa sa mga kapaki-pakinabang na katangian ng mineral ay ang katigasan. Ito ang sukat ng kakayahan ng mineral na mabasag o makaskas. Ang katangian na ito ay masusukat sa pamamagitan ng pagkaskas ng mineral sa isa pang mineral na mayroong tiyak na katigasan. Makakaskas ng isang mineral ang isa pang mineral, maliban na lamang kapag sila ay magkapareho ng katigasan.\n_START_SECTION_\nClevage\n_START_PARAGRAPH_\nSa istruktura ng isang mineral, mayroong mga buklod na mahina kaysa sa iba. Sa mga buklod na ito, mababasag o mapuputol ang nasabing mineral kapag nilagyan ng diin. Ang clevage ay ang pagkaputol or pagkabasag ng mineral sa parte ng mahinang buklod.'